Les Festes Patronals del Port de Sagunt acaben amb unes tradicionals cucanyes que congreguen milers de persones
16 d’agost 2024

![](/media/bh1dq4s2/img_8629_c.jpg?width=850&height=588.6824324324324)

La tradicional festa de les cucanyes del Port de Sagunt es va celebrar ahir, dijous 15 d'agost, amb una alta acceptació i participació. Milers de persones es van congregar en la dàrsena pesquera per a gaudir i divertir-se amb les activitats programades. En total, la delegació de Festes i Cultura Popular ha repartit 3.000 euros distribuïts en 31 premis que oscil·laven entre 50 i 275 euros. En esta edició, s'han mantingut les tres activitats: una prova esportiva, com és la travessia nadant al port marítim; l'agafada de la bandera en el pal greixat i una prova que consistia a atrapar pilotes de goma en l'aigua.

En primer lloc, es va disputar la travessia nadant que va consistir en dos proves de velocitat amb una distància de 700 metres. En la primera competició van participar els nadadors i en la segona prova van competir les nadadores. En total, es van inscriure 163 participants i els tres primers classificats de cada categoria van obtindre un trofeu. Les dos proves van ser organitzades per la regidoria de l'Activitat Física, Salut i Esports de l'Ajuntament de Sagunt i pel Club Natación Acuático Morvedre.

![](/media/po5fpgtf/img_8226_c.jpg?width=850&height=485.30405405405406)

En la prova d'agafar la bandera es van repartir 575 € dividits en 3 premis. El primer premi, per a la primera persona que aconseguira fer-se amb la bandera, va ser de 275 €. La segona i la tercera persona van ser premiats amb 200 € i 100 €, respectivament. D'altra banda, es van repartir 2.425 € en el llançament de 150 pilotes de goma: tres d'elles premiades amb 200 €; tres més amb 150 €, altres tres amb 100 €, cinc pilotes amb 75 € i catorze pilotes amb 50 €.

L'alcalde de Sagunt, Darío Moreno ha manifestat: "Enguany, de nou, les cucanyes marítimes han acollit una jornada plena de diversió en família. Un any més, tant la travessia nadant, com el pal greixat i el llançament de pilotes han sigut les proves protagonistes". El primer edil de l'Ajuntament de Sagunt, qui va participar en la competició de natació, també ha subratllat que totes les proves es van desenvolupar de manera correcta: "Vull agrair a l'Autoritat Portuària de València la gran labor que han dut a terme perquè tota la jornada es desenvolupara de manera excel·lent".

![](/media/iyilett4/img_9018_c.jpg?width=850&height=566.6666666666666)

Per la seua banda, la regidora de Festes i Cultura Popular, Patricia Sánchez també ha incidit en el fet que esta és una jornada plena de diversió en família: "L'accés pel nou pantalà ha tingut molt bon acolliment, fomentant així els visitants que, any rere any trien les nostres festes com a destinació, el gaudi també de llocs emblemàtics com este, alhora que passen una jornada plena de diversió". La regidora de l'Ajuntament de Sagunt ha agraït la bona organització dels clubs amb la travessia nadant, així com el paper del seu departament i dels proveïdors en el correcte desenvolupament de les proves de les cucanyes.

![](/media/kuzhog13/img_8296_c.jpg?width=850&height=507.3198198198198)

![](/media/s0gheoeq/img_8284_c.jpg?width=850&height=514.9774774774775)

*   [](http://www.facebook.com/sharer.php?u=https://aytosagunto.es/va/actualitat/les-festes-patronals-del-port-de-sagunt-acaben-amb-unes-tradicionals-cucanyes-que-congreguen-milers-de-persones/ "Facebook")
*   [](http://twitter.com/share?url=https://aytosagunto.es/va/actualitat/les-festes-patronals-del-port-de-sagunt-acaben-amb-unes-tradicionals-cucanyes-que-congreguen-milers-de-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-festes-patronals-del-port-de-sagunt-acaben-amb-unes-tradicionals-cucanyes-que-congreguen-milers-de-persones/ "Linked In")
*   [](mailto:?body=https://aytosagunto.es/va/actualitat/les-festes-patronals-del-port-de-sagunt-acaben-amb-unes-tradicionals-cucanyes-que-congreguen-milers-de-persones/)